Document ID: 31980D0805

ΑΠΟΦΑΣΗ ΤΗΣ ΕΠΙΤΡΟΠΗΣ της 25ης Ιουλίου 1980 περί των όρων υγιεινής και του υγειονομικού πιστοποιητικού κατά την εισαγωγή νωπών κρεάτων προελεύσεως Νέας Ζηλανδίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί θεμάτων υγιεινής και υγειονομικού κτηνιατρικού ελέγχου κατά τις εισαγωγές βοοειδών και χοιροειδών και νωπών κρεάτων που προέρχονται από τρίτες χώρες(1), όπως τροποποιήθηκε τελευταία από την οδηγία 77/98/ΕΟΚ(2), και ιδίως το άρθρο 16,
Εκτιμώντας:
ότι μέσα από μία κτηνιατρική αποστολή της Κοινότητος, φαίνεται ότι η υγειονομική κατάσταση της Νέας Ζηλανδίας είναι εξαιρετική, σταθερή και ελέγχεται απόλυτα από κτηνιατρικές υπηρεσίες που έχουν καλή δομή και οργάνωση, ιδίως σε ό,τι αφορά τις ασθένειες που μεταδίδονται με τα κρέατα-
ότι, επί πλέον, με επιστολή της 4ης Ιουνίου 1980, οι υπεύθυνες κτηνιατρικές αρχές της Νέας Ζηλανδίας έχουν βεβαιώσει ότι η Νέα Ζηλανδία είναι απαλλαγμένη πανώλους βοοειδών, αφθώδους πυρετού, αφρικανικής πανώλους των χοίρων, μεταδοτικής παραλύσεως των χοίρων (ασθενείας του Teschen) και φυσαλλιδώδους νόσου των χοίρων από 12 μήνες τουλάχιστον και ότι δεν έχει διενεργηθεί εμβολιασμός κατά των ασθενειών αυτών σ' αυτή τη χώρα κατά το χρονικό αυτό διάστημα-
ότι οι υπεύθυνες κτηνιατρικές αρχές της Νέας Ζηλανδίας έχουν συμφωνήσει να ανακοινώνουν στην Επιτροπή των Ευρωπαϊκών Κοινοτήτων και στα Κράτη Μέλη, με τέλεξ ή τηλεγράφημα, εντός είκοσι τεσσάρων ωρών το αργότερο, την επιβεβαίωση της εμφανίσεως οιασδήποτε ασθενείας από τις αναφερόμενες ανωτέρω ή την απόφαση της προσφυγής σε εμβολιασμό εναντίον μιας απ' αυτές-
ότι οι όροι υγιεινής και το υγειονομικό πιστοποιητικό πρέπει να προσαρμοσθούν στην ιδιαίτερη κατάσταση της εν λόγω χώρας-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα Κράτη Μέλη επιτρέπουν την εισαγωγή νωπών κρεάτων κατοικιδίων βοοειδών, χοιροειδών, προβατοειδών και αιγοειδών καθώς και κατοικιδίων μονόπλων προελεύσεως Νέας Ζηλανδίας, με την επιφύλαξη ότι τα κρέατα αυτά ανταποκρίνονται στους όρους που καθορίζονται στο υγειονομικό πιστοποιητικό που περιλαμβάνεται στο παράρτημα και το οποίο πρέπει να συνοδεύει την αποστολή.
Άρθρο 2
Η παρούσα απόφαση δεν εφαρμόζεται στις εισαγωγές αδένων και οργάνων που επιτρέπονται από τη χώρα προορισμού για την παρασκευή φαρμακευτικών προϊόντων.
Άρθρο 3
Η παρούσα απόφαση εφαρμόζεται από την 1η Ιανουαρίου 1981.
Άρθρο 4
Η παρούσα απόφαση απευθύνεται στα Κράτη Μέλη.
Έγινε στις Βρυξέλλες, στις 25 Ιουλίου 1980.

Labels: 17
0
3
6
18